Taru sormusten herrasta: Kuninkaan paluu (elokuva)

**Taru sormusten herrasta: Kuninkaan paluu** (*The Lord of the Rings: The Return of the King*) on vuonna 2003 ensi-iltansa saanut eeppinen fantasiaelokuva, jonka on ohjannut Peter Jackson. Elokuva perustuu J. R. R. Tolkienin samannimiseen romaaniin. Se on ''Taru sormusten herrasta'' -elokuvasarjan kolmas ja viimeinen osa, ja jatko-osa elokuville *[[Taru sormusten herrasta: Sormuksen ritarit (elokuva)|Sormuksen ritarit]]* (2001) ja *[[Taru sormusten herrasta: Kaksi tornia (elokuva)|Kaksi tornia]]* (2002).

Elokuvan maailmanensi-ilta järjestettiin 1. joulukuuta 2003 Wellingtonissa, Uudessa-Seelannissa. Suomessa se sai ensi-iltansa 17. joulukuuta 2003. 

*Kuninkaan paluu* palkittiin muun muassa 11 Oscarilla, joihin lukeutuivat parhaan elokuvan ja parhaan ohjauksen palkinnot. Elokuva tuotti teatterilevityksessä maailmanlaajuisesti yli miljardi dollaria.

## Juoni
Aragorn, Legolas, Gimli, Gandalf, Théoden ja Éomer tapaavat Merrin, Pippinin ja Puuparran enttien valtaamassa Rautapihassa, missä Saruman on jäänyt vangiksi torniinsa. He palaavat Edorasiin, jossa Théoden pitää pidot Helmin syvänteen voiton kunniaksi. Utelias Pippin katsoo Rautapihasta löytämäänsä *[[palantír]]*-näkykiveen ja saa näyn kuolleesta valkoisesta puusta. Gandalf päättelee, että Sauron aikoo hyökätä Minas Tirithiin, minne hän ratsastaa Pippinin kanssa. Samaan aikaan Arwen on matkalla Harmaille Satamille, joista lähtevillä laivoilla voi seilata Kuolemattomille maille. Hän saa kuitenkin näyn hänen ja Aragornin tulevasta pojasta, ja päättää olla jättämättä Keski-Maata. Hän taivuttelee isänsä Elrondin korjaamaan Narsil-miekan, joka aikanaan katkaisi Sormuksen Sauronin kädestä Tuomiovuoren taistelussa. 

Minas Tirithissä käskynhaltija Denethor suree poikaansa Boromiria. Gandalf varoittaa käskynhaltijaa siitä, että Sauron on valmis hyökkäämään, ja kehottaa tätä pyytämään apua Rohanilta. Denethor kieltäytyy, sillä hän pelkää, että Aragorn ja Gandalf suunnittelevat syrjäyttävänsä hänet. Denethor määrää nuoremman poikansa Faramirin tuhoontuomitulle yritykselle vallata Osgiliath takaisin, mutta Faramir haavoittuu ja nazgûlin johtama morgul-armeija ajaa gondorilaiset ulos kaupungista. Pippin sytyttää Edorasiin johtavan pitkän merkkitulisarjan, ja Théoden ja Aragorn johtavat *rohirrimin* Dunhargiin valmistuakseen taisteluun. 

Aragorn kohtaa Dunhargiin ratsastaneen Elrondin, jonka mukaan Sauronin armeija on ylivoimainen. Elrond antaa Aragornille uudelleen taotun Andúril-miekan ja käskee tätä uhmaamaan Kuolleiden käytäviä saadakseen apua kirotulta, Isildurin perijälle velkaa olevalta Kuolleiden armeijalta. Éowyn tunnustaa rakkautensa ja yrittää taivutella Aragornin. Yhdessä Legolasin ja Gimlin kanssa Aragorn uskaltautuu Kuolleiden käytäville, missä hän voittaa Kuolleiden kuninkaan ja tämän armeijan luottamuksen miekallaan Andúrililla, joka todistaa Aragornin olevan Isildurin perillinen. He kaappaavat Umbarin kaupungista tulevat merirosvolaivat, joiden oli tarkoitus suorittaa yllätyshyökkäys Minas Tirithiin etelästä. Théoden aloittaa marssin sotaan mukanaan 6&nbsp;000 ratsastajaa sekä naamioituneet Éowyn ja Merri.

Klonkku johdattaa Frodo Reppulia ja Samvais Gamgia Minas Morgulin ylös Cirith Ungolin portaita. Frodo päätyy ansaan, kun Klonkku johdattaa hänet jättiläishämähäkki Lukitarin kynsiin, mutta Sam onnistuu karkottamaan otuksen tiehensä. Sam uskoo Frodon kuolleen Lukitarin myrkkyyn, ja ottaa Valtasormuksen omaksi taakakseen suorittaakseen tehtävän loppuun. Pian hän kuitenkin saa kuulla Frodon olevan elossa, kun örkit kantavat tämän Cirith Ungolin torniin. Sam pelastaa ystävänsä, ja he jatkavat matkaansa kohti Tuomiovuorta. 

Morgulin armeija aloittaa Minas Tirithin piirityksen, ja katapultit lennättävät useita ammuksia kaupunkiin. Siivekkäillä pedoilla lentävät Angmarin Noitakuningas ja muut nazgûlit aiheuttavat sekasortoa kaupungissa. Örkkiarmeija pääsee murtautumaan kaupunkiin, ja puolustajien on pakko vetäytyä kaupungin ylempiin kerroksiin. Denethor vajoaa hulluuteen ja valmistaa hautajaisrovion itselleen sekä tajuttomalle Faramirille. Pippin ja Gandalf pelastavat Faramirin, kun taas Denethor syttyy tuleen ja kuolee. Théoden ja *rohirrim* saapuvat apuun ja hyökkäävät örkkien kimppuun kaupungin edustalla, jolloin alkaa Pelennorin kenttien taistelu. Kun örkit vetäytyvät pois Minas Tirithistä, *[[haradrim]]in* joukot saapuvat vahvistamaan örkkien rivejä mukanaan useita mûmakeja sekä Noitakuningas. *Rohirrim*in miehet taistelevat rohkeasti vihollista vastaan, mutta kärsivät suuria tappioita hyökätessään suoraan vihollisten riveihin. Noitakuningas syöksyy Théodenin kimppuun, ja tämä menehtyy murskaantuessaan hevosensa alle. Aragorn, Legolas, Gimli sekä Kuolleiden armeija saapuvat viimein paikalle merirosvoilta kaapatuilla laivoilla. He aloittavat hyökkäyksen ja murskaavat niin örkit kuin mûmakilitkin. Samalla Eowyn ja Merri onnistuvat kukistamaan Noitakuninkaan. Aragorn katsoo Kuolleiden armeijan maksaneen velkansa ja vapauttaa nämä kirouksestaan. 

Gandalf tajuaa kymmenen tuhannen örkin seisovan Cirith Ungolin ja Tuomiovuoren välisellä tiellä, eikä Frodo voi näin ollen päästä Tuomiovuorelle niiden välistä huomaamatta. Aragorn johtaa sotilaansa Mustalle Portille hämäämään Sauronia ja kutsumaan tämän armeijan pois Frodon tieltä. Sam kantaa Frodon Tuomiovuorelle, mutta hobitteja seurannut Klonkku hyökkää Frodon kimppuun ja kaappaa Sormuksen itselleen. Frodon ja Klonkun kahinassa Klonkku putoaa alas laavavirtaan ja vie Sormuksen mukanaan. Barad-dûrin torni romahtaa, Sauronin henki menettää voimansa lopullisesti ja vapauttaa ilmoille shokkiaallon, joka tappaa suurimman osan örkeistä. 

Frodo ja Sam ovat saarroksissa tulivuorella, kunnes Gandalf saapuu paikalle kotkien kanssa. He palaavat tajuihinsa Minas Tirithissä ja kohtaavat ystävänsä. Aragorn kruunataan kuninkaaksi ja Arwen nousee hänen rinnalleen, mistä alkaa uusi rauhan aikakausi. Kaikki kumartavat hobiteille kunnioittaakseen näiden sankaritekoja. Hobitit palaavat Kontuun, mutta Sormuksen tuhoaminen on kuitenkin tuottanut Frodolle liikaa kärsimystä, jotta hän voisi palata takaisin vanhaan elämäänsä. Hän lähtee Gandalfin, Bilbon ja haltijoiden kanssa laivalla Kuolemattomille maille. Hänen muistelmansa jäävät Samin käsiin.

## Näyttelijät

**Vain pidennetyssä Special Extended Editionissa:**

## Tuotanto
### Kuvaukset
Minas Tirith rakennettiin samaan louhokseen, jota oli käytetty *Kahdessa tornissa* Helmin Syvänteen kuvauspaikkana. Useita Helmin Syvänteen rakennelmia käytettiin uudelleen, esimerkiksi Ämyrilinnan portti toimii Kuninkaan paluussa Minas Tirithin kolmannen tason porttina ja Ämyrilinnan torni on valtaisa torni toisella tasanteella. 

### Jälkituotanto
Barad-dûrin tornia ei pystytty toteuttamaan pienoismallilla, kuten muita elokuvan lavasteita, koska torni oli 1,5 km korkea. Torni tehtiin tietokonemallinnusta hyväksikäyttäen. Peter Jacksonilla oli ongelmia Barad-dûrin romahtamisen esittämisessä, sillä hän ei halunnut muistuttaa syyskuun 11. päivän terrori-iskuista ja World Trade Centerin tuhosta.

## Vastaanotto
### Palkinnot
*Kuninkaan paluu* voitti Oscar-gaalassa 2004 peräti yksitoista Oscar-palkintoa, kaikista sarjoista joissa se oli ehdolla. *Kuninkaan paluun* lisäksi tähän ovat pystyneet ainoastaan *[[Ben-Hur]]* ja *[[Titanic (vuoden 1997 elokuva)|Titanic]]*, jotka molemmat olivat useammassa sarjassa ehdolla. Elokuva oli vasta toinen elokuva *Titanicin* jälkeen, joka keräsi maailmanlaajuisesti miljardin dollarin lipputulot, ja keräsi ne sitä nopeammin, yhdeksässä viikossa ja neljässä päivässä, kun *Titanicilta* meni siihen 11 viikkoa.

#### Oscarit
***[[Parhaan elokuvan Oscar-palkinto|Paras elokuva]]**: Barrie M. Osborne, Peter Jackson ja Fran Walsh
***[[Parhaan ohjauksen Oscar-palkinto|Paras ohjaus]]**: Peter Jackson
***[[Parhaan sovitetun käsikirjoituksen Oscar-palkinto|Paras sovitettu käsikirjoitus]]**: Fran Walsh, Philippa Boyens ja Peter Jackson
***[[Parhaan leikkauksen Oscar-palkinto|Paras leikkaus]]**: Jamie Selkirk
***[[Parhaiden erikoistehosteiden Oscar-palkinto|Parhaat erikoistehosteet]]**:Jim Rygiel, Joe Letteri, Randall William Cook ja Alex Funke
***[[Parhaan äänityksen Oscar-palkinto|Paras äänitys]]**: Christopher Boyes, Michael Semanick, Michael Hedges ja Hammond Peek
***[[Parhaan laulun Oscar-palkinto|Paras laulu]]**: Fran Walsh, Howard Shore ja Annie Lennox kappaleesta Into The West
***[[Parhaan musiikin Oscar-palkinto|Paras musiikki]]**: Howard Shore
***[[Parhaan puvustuksen Oscar-palkinto|Paras puvustus]]**: Ngila Dickson ja Richard Taylor
***[[Parhaan lavastuksen Oscar-palkinto|Paras lavastus]]**: Grant Major, Dan Hennah ja Alan Lee
***[[Parhaan maskeerauksen Oscar-palkinto|Paras maskeeraus]]**: Richard Taylor ja Peter King

#### [[Golden Globe]]t
***[[Paras draamaelokuva (Golden Globe)|Paras draamaelokuva]]**
***[[Paras ohjaus (Golden Globe)|Paras ohjaus]]**: Peter Jackson
***[[Paras musiikki (Golden Globe)|Paras musiikki]]**: Howard Shore
***[[Paras kappale (Golden Globe)|Paras kappale]]**: Howard Shore, Fran Walsh ja Annie Lennox kappaleesta ”Into the West”

## Eroavaisuudet kirjaan
Kahden aikaisemman Peter Jacksonin *Taru sormusten herrasta* -elokuvan, *[[Taru sormusten herrasta: Sormuksen ritarit (elokuva)|Sormuksen ritarien]]* ja *[[Taru sormusten herrasta: Kaksi tornia (elokuva)|Kahden tornin]]* tavoin *Kuninkaan paluu* sisältää muutoksia ja poistettuja kohtauksia kirjaan verrattuna.  

*Kuninkaan paluu* sisältää kohtauksia, jotka kirjassa kuuluivat *Kahden tornin* loppuun. Näihin kuuluvat esimerkiksi Saattueen ja Sarumanin kohtaaminen Rautapihan raunioissa sekä Samin ja Lukitarin kaksintaistelu. Syy tähän on se, että *Kahdesta tornista* olisi tullut liian pitkä, mikäli kaikki kirjassa olleet kohtaukset olisi lisätty siihen.

*Kuninkaan paluun* yksi merkittävimmistä muutoksista on Konnun Puhdistamisen täydellinen poistaminen elokuvasta. Kirjassa palattuaan kotiinsa Kontuun hobitit näkevät, että roistot ovat ottaneet haltuunsa Konnun ja turmelleet sitä, mutta elokuvassa hobittien palatessa kotiinsa Kontu on ennallaan ja näyttää samalta kuin *Sormuksen ritareissa*. Jackson selitti, ettei hobittien taistelu Konnussa heitä sortavia roistoja vastaan toimisi, kun Sormus on tuhottu, ja Sauron on lyöty. Ensimmäisessä elokuvassa viitataan tapahtumiin kuitenkin Frodon nähdessä väläyksen niistä Galadrielin peilistä. 

Sarumanin kuolema on toinen hyvin merkittävä muutos. Kirjassa hän kuoli Konnussa, kun hänen palvelijansa Gríma Kärmekieli puukotti hänet Konnun Puhdistuksen lopussa. Murhatyön jälkeen hobitit ampuivat pakenevan Gríman. Koska Konnun Puhdistus on poistettu kokonaan elokuvasta, Saruman tapetaan Rautapihassa. Sarumanin kuolema poistettiin kokonaan teatteriversiosta, sillä Sarumanin tappamista elokuvan alussa ei pidetty kannattavana. Sarumania näyttelevä Christopher Lee oli hyvin järkyttynyt ja loukkaantunut.

*Kuninkaan paluun* Special Extended Editionin alussa on seitsemän minuuttia kestävä *Voice of Saruman* -kohtaus, jossa Orthancin huipulla seisova Saruman joutuu keskusteluun Gandalfin ja Théodenin kanssa, minkä aikana hän kuolee Gríman puukottamana. Legolas tappaa Gríman nuolella, ja Sarumanin ruumis putoaa Orthancin huipulta ja seivästyy rattaaseen. Ratas alkaa pyöriä, ja Sarumanin *[[palantír]]* putoaa velhon kaavun kätköistä veteen. Elokuvan teatteriversiossa ei ilmene, kuinka *palantír* joutui veteen. 

*Kuninkaan paluussa* esiintyy elokuvaa varten luotu hahmo, jota ei esiinny kirjassa. Hahmo on Gothmog, lyhyt ja lihava örkkijohtaja, jolla on epämuodostuneet kasvonpiirteet. Gothmog mainittiin kirjassa vain kerran luvussa *Taistelu Pelennorin kentillä*, mutta hänestä ei juuri kerrota mitään. Koska edes hänen rotuaan ei kerrota, Tolkien-asiantuntijat kiistelevät jatkuvasti, onko Gothmog ihminen (tässä tapauksessa luultavimmin musta númenorilainen), nazgûl vai örkki. Gothmog luotiin elokuvaan siksi, että örkeille tarvittiin Pelennorin kenttien taistelussa komentaja, sillä Noitakuningasta ei katsottu sopivaksi tehtävään. *Kuninkaan paluun* teatteriversiossa Gothmogin kohtaloa ei kerrottu, mutta Special Extended Edition -versiossa on uusi kohtaus, jossa Aragorn ja Gimli tappavat Gothmogin. Toinen Gothmog-niminen hahmo kuitenkin löytyy Tolkienin postuumisti julkaistusta kirjasta *[[Silmarillion]]*. Tämä Gothmog on pahan Melkorin suurpäällikkö. Gothmog on rodultaan balrog.

Denethorin lopulta hulluudeksi muuttuneen synkkyyden kerrottiin kirjassa johtuneen siitä, että Denethor oli katsonut Minas Tirithin *palantíriin* ja nähnyt Sauronin lähettämiä harhakuvia Gondorin tuhosta. Elokuva ei kuitenkaan sisällä kohtauksia ja viittauksia, joissa Denethor käyttäisi *palantíria*. Niinpä kirjaa lukemattomalle Denethorin epätoivoisuus jää arvoitukseksi. Ainoat viittaukset ovat Denethorin repliikki Gandalfille: ”Do you think eyes of White Tower blind? More I have seen than you know.” (.) sekä nimettömän ritarin repliikki (”*Denethor näki tämän tuhon jo kauan sitten*”).

Denethorin kuolemaa on myös muutettu. Kirjassa hän hyppää *palantír* käsissään liekkeihin, elokuvassa Hallavaharja potkaisee hänet rovioon ja liekehtivä Denethor hyppää Minas Tirithin huipulta alas. Denethorin hyppääminen Minas Tirithin huipulta on epäaitoa siinä mielessä, sillä hautaholvit sijaitsivat kaupungin viidennellä tasolla. Denethorin pitäisi juosta palavana ihmissoihtuna koko kaupungin halki.

Elokuvasta on poistettu useita sivuhenkilöitä, kuten Dol Amrothin prinssi Imrahil, Minas Tirithin vartija Beregond, Elrondin pojat Elladan ja Elrohir sekä metsäläisten johtaja Ghân-buri-Ghân. Koska Beregond poistettiin, Pippin pelastaa Faramirin Denethorilta ainoastaan Gandalfin kanssa. 

Elokuvassa Keski-Maan mittasuhteet ja välietäisyydet ovat erilaisia kuin kirjassa. Osgiliath näkyy Minas Tirithiin asti ja vaikuttaa elokuvassa olevan vain muutaman kilometrin päässä. Pelennorin kenttiä ympäröivä suojamuuri Rammas Echor on elokuvassa kadonnut. Erityisesti Mordorin mittasuhteet ovat hyvin erilaiset. Barad-dûrin linnoitus on aivan Tuomiovuoren vieressä, mutta Keski-Maan karttojen mukaan näiden välillä on satojen kilometrien välietäisyys. Barad-dûr ja Tuomiovuori näkyvät Mustalta Portilta, vaikka huolimatta niiden valtaisasta koosta niiden ei pitäisi näkyä Portilta.

### Muita muutoksia
*Aragorn saa Andurílin Elrondilta vasta Dunhargissa, vaikka kirjassa hän saa sen jo Rivendellissä, kun Sormuksen Saattue muodostettiin.
*Aragorn lähtee Kuolleiden Kulkuteille Legolaksen ja Gimlin kanssa, kirjassa hänellä on mukanaan myös Pohjoisen samoojat.
*Kirjassa Gondorin kokot on jo sytytetty. Elokuvassa Denethor vastustaa kokkojen sytyttämistä, ja Pippin sytyttää Amon Dínin kokon Gandalfin pyynnöstä, jolloin kaikki kokot sytytetään.
*Kirjassa Gondor lähettää Rohanille Punaisen nuolen kutsuakseen rohirrimin sotaan. Elokuvasta Punainen nuoli on poistettu.
*Kirjassa ei Mordorin armeija pysty etenemään porttia pitemmälle Minas Tirithissä, sillä Rohirrim tulee juuri silloin apuun kun portti on kaadettu. Elokuvassa etenevät örkit pitkälle kaupunkiin ja sieltä heidät karkottavat valapatot. Lisäksi kirjassa Minas Tirithin portin kaatuessa siitä ehtii tulla sisään vain Angmarin noitakuningas, joka karkottaa Gandalfia ja Hallavaharjaa lukuun ottamatta kaikki kaupungin puolustajat portilta ja haastaa Gandalfin kaksintaisteluun. Elokuvassa portista tulee sisään kolmen peikon johdolla tulvimalla örkkejä.    
*Merriä ei viedä elokuvassa Parannuksen tarhaan, vaan hän ratsastaa gondorilaisten ja *[[rohirrim]]in* kanssa Mustalle Portille, toisin kuin kirjassa.
*Aragorn surmaa Sauronin Suun Andurílillä, kirjassa Sauronin Suu selviää hengissä.
*Kirjassa Klonkku putoaa Sormuksen kanssa Tuomiorotkoon vahingossa, elokuvassa Frodo tönäisee hänet sinne.
*Kirjassa Celeborn jäi Keski-Maahan, mutta elokuvassa hän lähtee Valinoriin.

## Special Extended Edition
*Kuninkaan paluun* pidennetty *Lord of the Rings: Return of the King - Special Extended Edition* -versio ilmestyi 10. joulukuuta 2004 Suomessa ja useissa muissa Euroopan maissa, mutta Yhdysvalloissa vasta 14. joulukuuta 2004. Special Extended Edition sisältää 50 minuuttia kokonaan uusia ja pidennettyjä kohtauksia. Ennen pidennetyn version ilmestymistä oli huhuttu, että se olisi peräti kuusi tuntia pitkä. Merirosvoa, jonka Legolas ampuu Special Extended Editionissa, esittää ohjaaja Peter Jackson.

Special Extended Editionin merkittävimpiä uusia ja pidennettyjä kohtauksia:
*Sarumanin ja Saattueen viimeinen kohtaaminen sekä hänen ja Gríman kuolema.
*Gimlin ja Legolaksen juomakilpailu Edorasissa, kun *rohirrim* juhlivat voittoaan Helmin Syvänteessä.
*Kun Merri ja Pippin laulavat Edorasissa, Pippin pysähtyy katsomaan Gandalfia hetkeksi.
*Éowyn selittää Aragornille näkemänsä unen.
*Gandalf kertoo Pippinille Gondorin historiasta ja Minas Tirithistä.
*Frodo ja Sam näkevät Ithilienissä Gondorin kuningasta esittävän patsaan, jonka pään örkit ovat irrottaneet.
*Ennen örkkien yllätyshyökkäystä Faramir ja Madril keskustelevat Osgiliathin raunioissa pohjoisen sotatoimista ja Cair Androsin tiedustelijoiden varoittavan heitä, mikäli örkit hyökkäävät. 
*Faramir ja Denethor keskustelevat Minas Tirithissä. Denethor on vihainen Faramirille, joka lähetti puolituisen (Frodon) Mordoriin Valtasormuksen kanssa.
*Pidennetyt Kuolleiden Kulkutiet. 
*Pidennetty Minas Tirithin piiritys. 
*Ennen Pelennorin kenttien taistelua Éowyn ja Merri keskustelevat.
*Kohtausta, jossa Pippin seuraa Denethorin saattuetta hautaholveille on pidennetty.
*Aragorn, Legolas ja Gimli kaappaavat Merirosvojen laivat Vainajien armeijan avulla.
*Noitakuningas hyökkää Gandalfin ja Pippinin kimppuun.
*Pidennetty Pelennorin kenttien taistelu.
*Pelennorin kenttien taistelun jälkeen Éomer löytää Éowynin, ja hänet viedään Parannuksen tarhaan. Aragorn parantaa Éowynin, ja hän kohtaa Faramirin.
*Éowyn ja Faramir tapaavat toisensa.
*Aragorn käyttää palantíria ja paljastaa itsensä Sauronille.
*Frodon ja Samin matkaa Mordorissa on pidennetty.
*Sauronin Suu ratsastaa Mustasta Portista ja neuvottelee Aragornin kanssa, minkä jälkeen Aragorn katkaisee Sauronin Suun pään.
*Uusia repliikkejä Frodon ja Klonkun välille, kun Klonkku hyökkää hobittien kimppuun Tuomiovuorella.

## Lähteet

## Aiheesta muualla

* Virallinen sivusto 
* 
* 
* 
*